पार्टीमा धन, बल र बुद्धि भएका भदौरे कार्यकर्ताको ओइरो लागेपछि श्याम राजनीतिभन्दा विस्तारै घर, मेलापात र मजदुरीमा लागेको थियो । उता, श्यामको छोरोलाई जनसेनाको अस्थायी शिविरबाट अयोग्य भन्दै खालिहात घर फर्काइयो । क्रान्तिको झन्डा उठाउने भन्दै माओवादी विभाजन भएको हल्ला कानमा पुग्यो । जानेहरू कहाँ गए, किन गए श्यामलाई मतलव छैन । तर, आउनेहरू सबै क्रान्तिका लागि भन्दै आए । हिजो लुंगी बाँधेर आए, आज बाइक चढेर गए । हिजो मैलो कमिज र धुस्रो फुस्रो भएर आए, आज चिल्ला र सुकिला बनेर गए ।
